1Yo ng’ei gin maeni Yesu nyuthie gire kendo ni julub dhu nam Tiberia; man enyuthre kumae, 2Nwang’u Simon Petro man Thoma ma julwong’o Didumo, ku Nathanael ma Kana mi Galilaya, man wot Zebedayo, ku juario mange ma kind julubne gibedo karacelo. 3Simon Petro wacu igi kumae, Acitwomo rec. Giwacu ire kumae, Wan bende wabino wakudu. Gitugo woth, giidho de i yei; ento diewor nino gikwanyu gin moko ngo. 4Ento ka piny umaku ru, Yesu cungo dhu wath: ento julub ging’eyo ngo nia en e Yesu. 5Yesu lund uwacu igi kumae, Nyithindho, giracama moko ni kudu? Giloko lembe ire kumae, Umbe. 6Man ewacu igi kumae, Bol voi i ng’et yei ma yor acwic, e wubinwang’u. Ka kumeno gibolo, man kawono gicopo ywaye ngo ni udul rec. 7Ka kumeno jalub maeno ma Yesu maru wacu ni Petro kumae, En e Rwoth. Kum kumeno ka Simon Petro winjo nia en e Rwoth, etwio kanzu pare i kume (kum nwang’u ekendo bongu ma yo the wagi kende), e epiei i nam. 8Ento julub wadi gibino i yei ma nok (kum dhu wath udong’ bor uugo, ento eyenyo romo bol dak ario), gibeywayu voi pong’ ku rec i ie. 9E ka gidaru loro dhu wath, gineno cukmac keca, ku rec ma juketho i wie, man kwen. 10Yesu wacu igi kumae, Wukel kum rec moko ma wutwomo kawono. 11Ka kumeno Simon Petro idho i yei man eywayu voi dhu wath, ku rec ma dongo pong’ i ie, dak acel ku pier abic wi adek: man kadok gi dupa kumeni de voine yec ungo. 12Yesu wacu igi kumae, Wubin wucam. E ng’atu acel de mbe i kind julub ma cwinye tek m’epenje ko kumae, In i ng’a? kum ging’eyo nia en e Rwoth. 13Yesu bino, eting’o kwen de, man emio igi, ku rec de kumeno. 14Maeni doko wang’ adege ma Yesu nyuthie ie ni julub, yo ng’ei cer m’ecer ko ku kind ju m’utho. 15Kum kumeno ka gidaru camu, Yesu wacu ni Simon Petro kumae, Simon, wod Yona, imara ma sagu joni? E eloko ire lembe kumae, Eyo, Rwoth; ing’eyo nia ameri. Ewacu ire kumae, Mi cam ni nyithi rombe para. 16Ewacu ire kendo wang’ arionde, Simon, wod Yona, imara? Ewacu ire kumae, Eyo, Rwoth; ing’eyo nia ameri. Ewacu ire kumae, Kwai rombe para. 17Ewacu ire wang’ adege kumae Simon, wod Yona, imara? Can unego Petro kum epenje wang’ adege kumae, Imara? Man ewacu ire kumae, Rwoth, ing’eyo gin ceke; ing’eyo nia ameri. Yesu wacu ire kumae, Mi cam ni rombe para. 18Andhandha, ayero iri kumae, Ma fodi in i ayada, itwiri giri, iwotho de ka ma ii yenyo: endre kan ibiti, ibirieyo cingi, man ng’atu mange e ma bitwio iri, biteri de ka m’iyenyo ngo. 19Karaman eyero maeni, m’enyutho ko maram tho m’ebiyungo ko Mungu bibedo ko. Man kan edaru yero lembuni, ewacu ire kumae, Lub ng’eya. 20Petro, m’ulokre, eneno jalub ma Yesu maru belubo ng’eigi; en e ng’atu m’ujeng’ i kore bende dhu cemo mii uthieno, m’uwacu de kumae, Rwoth, ng’a m’ucibi? 21E ka Petro nene ewacu ni Yesu kumae, Rwoth, ng’atu maeni ke bitimo ang’o? 22Yesu wacu ire kumae, Tek ayenyo nia ebed cil m’abino, en e ang’o iri? ilub ng’eya. 23Lembuni lund uyik kind umego, nia jalub maeno bitho ngo: ento Yesu wacu ire ngo, nia ebitho ngo; ento kumae, Tek ayenyo nia ebed cil m’abino, en e ang’o iri? 24En e jalub maeni m’unyutho lembe pi gin maeni, m’ugoro gin maeni de: man wang’eyo nia nyutholembe pare en e andha. 25Gin mange de dupa nuti ma Yesu timo, ma tek jugoro pigi kubang’gi kubang’gi, kud i bang’a cil ng’om dho ngi ciromo ngo ku buku ma jubigoro.
luo_Latn